和子履遊泗上雍家園
作者：歐陽修
朝代：宋

paragraphs: 長橋南走羣山間，中有雍子之名園。
蒼雲蔽天竹色浄，暖日撲地花氣繁。
飛泉來從遠嶺背，林下曲折寒波翻。
珍禽不可見毛羽，數聲清絕如哀彈。
我來據石弄瑟瑟，惟恐日暮登歸軒。
塵紛解剝耳目異，祗疑夢入神仙村。
知君襟尚我同好，作詩閎放莫可攀。
高篇絕景兩不及，久之想像空冥煩。